Hollywood: Travis Barker in hospitaal opgeneem; ‘ER’-aktrise verdrinkTravis Barker van die groep Blink-182 is in die hospitaal opgeneem. (Foto: Facebook) Maroela Media bied jou ’n opsomming van die week se jongste internasionale vermaaknuus. Die Blink-182-tromspeler, Travis Barker, is Dinsdag (28 Junie) in die Cedars-Sinai-hospitaal in Los Angeles opgeneem nadat hy na bewering pankreatitis opgedoen het. Nadat die 46-jarige Travis met sy vrou, Kourtney Kardashian-Barker, aan sy sy in ’n ambulans na die hospitaal geneem is, het sy dogter, Alabama Barker, ’n Instagram-plasing gedeel waarin sy haar volgelinge vra om “hul gebede te stuur”. Sy het later daardie dag ’n foto gedeel waar sy haar pa se hand in sy hospitaalbed vashou, maar dié is sedertdien verwyder. Travis en Kourtney is onlangs getroud en het nie minder nie as drie keer ewig trou aan mekaar beloof. Die derde keer was tydens ’n spoggeleentheid in Italië. Mary Mara, ’n aktrise wat bekend was vir haar rolle in reekse soos ER, Law & Order en Dexter, het op 26 Junie in die St. Lawrence-rivier in New York verdrink. Mary Mara. (Mary Mara/Instagram) Die 61-jarige aktrise se bestuurder, Craig Dorfman, het sy medelye in ’n verklaring betuig. “Mary was een in ’n miljoen – een van die beste aktrises wat ek al ontmoet het.” Sedert haar dood het talle akteurs wat deur die jare die skerm met haar gedeel het, na sosiale media gestroom om huldeblyke te lewer. “Vanaand word die Mr. Saturday Night on Broadway-vertoning aan Mary Mara, wat my dogter in die fliek van Mr. Saturday Night in 1992 vertolk het, opgedra,” het Billy Chrystal se boodskap op Twitter gelui. Die akteur Ben Affleck se tienjarige seun, Samuel, het tydens ’n toetsbestuurrit ’n Lamborghini gestamp. Ben Affleck. (Foto: Kevin Winter/Getty Images/AFP) Die 49-jarige Oscar-wenner en sy verloofde, Jennifer Lopez, het Samuel op Sondag 26 Junie na 777 Exotics, ’n onderneming wat spogmotors verhuur in Los Angeles, geneem. Hier het hulle na ’n geel Lamborghini Urus, wat vir $1457 (sowat R24 000) per dag verhuur word, gestaan en kyk. In ’n stadium het Samuel agter die stuurwiel beland en per ongeluk die motor in trurat gesit en ’n stilstaande BMW agter hom getref. Een van Affleck se verteenwoordigers het mense egter gerus gestel toe hy verduidelik dat niemand tydens die voorval beseer is nie en dat die Lamborghini Urus, wat $230 000 (sowat R3,4 miljoen) werd is, nie skade opgedoen het nie. Die blonde aktrise Cameron Diaz keer uiteindelik na die skerm terug nadat sy in 2018 gesê het dat sy gaan aftree. Dié lankverwagte terugkeer is vir die Netflix-fliek Back in Action waarin sy weer die skerm met haar Annie-medespeler, Jamie Foxx, gaan deel. Annie is ook die laaste rolprent waarin dié gewilde aktrise gespeel het. Diaz is bekend vir haar rolle in verskeie rolprente, insluitend Something About Mary, The Other Woman, My Best Friend’s Wedding, The Holiday en Shrek. Cameron Diaz. (Foto: Ben Stansall/AFP) Oor haar aanvanklike aftrede het sy in 2018 met Gwyneth Paltrow gesels. Dié gesprek is later op Paltrow se gesondheidsonderneming, Goop, se sosiale media geplaas. “Wanneer jy ’n fliek maak, is dit ’n perfekte verskoning. Hulle besit jou. Jy is daar 12 ure per dag vir maande aaneen. Jy het nie tyd vir enigiets anders nie. Ek het besef dat ek dele van my lewe vir ander mense gegee het.” Foxx het die opwindende nuus op sy Twitter-bladsy gedeel: “Cameron, ek hoop nie jy is kwaad dat ek dié opgeneem het nie, maar daar is nie nou meer omdraaikans nie.” Hiermee saam het hy ’n klankgreep gedeel waarin hy met Diaz en die NFL-ster, Tom Brady oor Brady se terugkeer na die NFL ná sy aanvanklike aftrede gesels. “Ek het met Jamie gesels, en hy het gesê dat jy raad nodig het om terug te keer uit aftrede,” het Brady aan Diaz gesê. Die datum waarop die rolprent uitgereik gaan word, is nog nie bekend nie. Die stromingsdiens Hulu, wat onder die vaandel van Disney val, het hande met die Formule 1-bestuurder,Daniel Ricciardo gevat om ’n fiktiewe reeks te ontwikkel wat in dié wêreld afspeel. Daniel Ricciardo. (Foto: Gabriel Bouys/AFP) Die besonderhede van die projek is nog nie bekend nie en ’n soektog vir ’n skrywer is nog aan die gang. Ricciardo, wat tans ’n bestuurder vir McLaren is en ’n uitmuntende agt Formule 1-Grand Prix-wedrenne gewen het, sal die uitvoerende vervaardiger wees. Die nuus kom nadat daar talle Formule 1-projekte op die kassie van stapel gestuur is. Apple is aan die stuur van ’n Formule 1-fliek met Brad Pitt agter die stuurwiel en het ook onlangs bekend gemaak dat hy ’n dokumentêr oor die Britse jaer Lewis Hamilton gaan maak. Bronne: E! News, Goop, The Hollywood Reporter